
	OPĆINA ŽAKANJE

	Općinsko vijeće 


KLASA: 822-01/20-01/1
URBROJ: 2133/18-01/20-1
Žakanje, 13. veljače 2020. g.

Na temelju članka 17. stavka 1. Zakona o sustavu civilne zaštite  (“Narodne novine“ broj 82/15 i 118/18), i članka 27. Statuta Općine Žakanje ("Službeni glasnik Općine Žakanje broj 3/09, 01/13 i 01/18), Općinsko vijeće Općine Žakanje na 16. sjednici, održanoj dana 13. veljače 2020. godine, donijelo je
GODIŠNJI PLAN RAZVOJA SUSTAVA CIVILNE ZAŠTITE
NA PODRUČJU OPĆINE ŽAKANJE ZA 2020.GODINU
1. UVOD
 Zakonom o sustavu civilne zaštite („Narodne novine“ broj 82/15 i 118/18) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine. 
Na temelju Godišnje analize o stanju sustava civilne zaštite na području Općine Žakanje, a sukladno razmjeru opasnosti, prijetnji i procijenjenim posljedicama većih nesreća i katastrofa, utvrđenih Procjenom ugroženosti ljudi, okoliša, materijalnih i kulturnih dobara i okoliša, s ciljem zaštite i spašavanja ljudi, materijalnih dobara te okoliša kao i ravnomjernog razvoja svih nositelja sustava civilne zaštite (vatrogasnih postrojbi i zapovjedništava, stožera civilne zaštite, pravnih osoba i udruga građana od značaja za civilnu zaštitu) donosi se Godišnji plan razvoja sustava civilne zaštite na području Općine Žakanje za 2020. godinu. (u daljnjem tekstu: Plan)
2. STOŽER CIVILNE ZAŠTITE OPĆINE ŽAKANJE
Stožeri civilne zaštite osnivaju  se na državnoj razini, razini područne (regionalne) i razini lokalne samouprave – području Općine Žakanje.
Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.
Izvršno tijela jedinice lokalne samouprave odlukom osniva stožer civilne zaštite i imenuje načelnika, zamjenika načelnika i članove stožera od predstavnika operativnih snaga sustava civilne zaštite, upravnih tijela jedinice lokalne samouprave i drugih pravnih osoba od osobite važnosti za sustav civilne zaštite jedinice lokalne samouprave.
Radom stožera civilne zaštite jedinice lokalne samouprave rukovodi načelnik stožera, a kada se proglasi velika nesreća rukovođenje preuzima izvršno tijelo jedinice lokalne samouprave.
Članovi stožera jedinice lokalne samouprave su imenovani članovi iz stavka 1. ovoga članka, po prijedlogu tih službi, od kojih se dio članova imenuje po dužnosti, i to: predstavnici službi koje se civilnom zaštitom bave kao redovitom djelatnošću, djelatnici temeljnih operativnih snaga civilne zaštite, predstavnik područnog ureda Državne uprave, policijske postaje te predstavnik zdravstvenih ustanova.
Jedinica lokalne samouprave (Općina) obavlja administrativne i tehničke poslove te osigurava uvjete za rad stožera civilne zaštite.
Članovi stožera civilne zaštite dužni su završiti osposobljavanje koje provodi Državna uprava prema Programu osposobljavanja članova stožera civilne zaštite koji donosi čelnik Državne uprave, u roku od godinu dana od imenovanja u stožer civilne zaštite.
Općinski načelnik Općine Žakanje donio je Odluku o imenovanju Stožera civilne zaštite Općine Žakanje. Kontakt podatke (adrese, fiksni i mobilni telefonski brojevi) potrebno je kontinuirano ažurirati.

Ključne aktivnosti u 2020.godini:
· nastaviti sa skupnim osposobljavanjem pripadnika Stožera CZ Općine po Planu SCZ ( Karlovac) i vlastitom Planu, organizirano proučiti odredbe novog Zakona o sustavu civilne zaštite (NN 82/15 i 118/18), te sukladno dinamici donošenja podzakonskih propisa za primjenu istog iste implementirati za područje Općine,
3. OPERATIVNE SNAGE VATROGASTVA OPĆINE
Operativne snage vatrogastva su vatrogasne postrojbe i druge operativne snage vatrogastva određene posebnim propisima kojima se uređuje područje vatrogastva.
Operativne snage vatrogastva temeljna su operativna snaga sustava civilne zaštite u velikim nesrećama i katastrofama te su dužne djelovati u sustavu civilne zaštite u skladu s odredbama posebnih propisa kojima se uređuje područje vatrogastva, Zakona o sustavu civilne zaštite (NN 82/15 i 118/18), planovima djelovanja civilne zaštite jedinica lokalne i područne (regionalne) samouprave i Državnim planom djelovanja civilne zaštite.
Općina Žakanje ima vlastitu Vatrogasnu zajednicu, sa 11 DVD-ova, koja je u sastavu VZ Karlovačke županije. Ukupno se raspolaže sa 56 operativnih i ukupno do 200 osposobljenih vatrogasaca po svim kategorijama. DVD-i su osnovna operativna snaga zaštite i spašavanja  Općine i solidno su opremljeni, a dio zadaća izvršavaju i u civilnoj zaštiti.
Općina ima izrađenu Procjenu ugroženosti i Plan zaštite od požara u kojima su razrađeni resursi, postupanja i obaveze i glede sustava zaštite i spašavanja Općine. VZ i DVD-i Općine opremaju se, osposobljavaju i opremaju koordinirano sa postrojbom CZ Općine opće namjene.
Ključne aktivnosti za 2020.godinu:
· Vatrogasnu zajednicu Općine Žakanje i Dobrovoljna vatrogasna društva sustavno osposobljavati i za zadaće civilne zaštite ( ne samo tradicionalno vatrogasne),
· Jasno definirati rukovođenje složenijim intervencijama na terenu, način koordinacije sa Stožerom CZ Općine Žakanje te žurnim službama i operativnim snagama CZ te koordinatorima na lokaciji,
· provedba zadaća Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini,
· surađivati sa vatrogasnim zajednicama susjednih gradova i općina glede razvoja vatrogastva ali i međusobne ispomoći kod djelovanja u sustavu CZ na  području Općine i okolnog područja,
· materijalno opremanje Vatrogasne zajednice prilagoditi i potrebama djelovanja VZ po mjerama civilne zaštite.
4. POSTROJBA CIVILNE ZAŠTITE I  POVJERENICI CZ OPĆINE 
Postrojba CZ Općine Žakanje za sada ne postoji već su u toj ulozi VZ i DVD-i (11). 
Sukladno novom Zakonu o sustavu civilne zaštite popuna postrojbi CZ obveznicima CZ ukinuta je i ubuduće će se zasnivati na popuni dobrovoljcima (volonterima). Budućom Procjenom rizika Općine utvrditi će se potreba osnivanja postrojbe CZ opće namjene (najniže razine spremnosti) ili specijalističke namjene (za obavljanje specijalističkih zadaća po pojedinim mjerama CZ), i način popune iste. Nakon toga podnijeti će se prijedlog SCZ Karlovac.
Radi koordinacije provođenja mjera zaštite i spašavanja u naseljima Općine (veliki broj) odlukom načelnika imenovano je 9 Povjerenika CZ u Općini. Povjerenici CZ određeni su iz redova predsjednika Vijeća mjesnih odbora Općine, i sa njima je održano početno osposobljavanje. Zamjenici Povjerenika CZ imenovani su istom Odlukom a pomoć će im pružati i ostali članovi Mjesnih odbora naselja Općine. 
5. KOORDINATORI NA LOKACIJI
Koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.
Koordinatora na lokaciji, sukladno specifičnostima izvanrednog događaja, određuje načelnik stožera civilne zaštite Općine Žakanje iz redova operativnih snaga sustava civilne zaštite.
Ovo je nova odrednica Zakona o sustavu civilne zaštite i Stožer CZ Općine će iste odrediti po razgovoru s kandidatima, a sukladno očekivanim izvanrednim događanjima u području Općine.
6. OPERATIVNE SNAGE HRVATSKOG CRVENOG KRIŽA I HRVATSKE GORSKE SLUŽBE SPAŠAVANJA
Hrvatski Crveni križ djeluje na području Republike Hrvatske kao neprofitna pravna osoba sukladno posebnim propisima kojima se uređuje područje djelovanja Hrvatskog Crvenog križa. Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, odredbama Zakona o sustavu CZ i Državnom planu djelovanja civilne zaštite.
Hrvatska gorska služba spašavanja (HGSS) djeluje na području Republike Hrvatske kao neprofitna pravna osoba sukladno posebnim propisima kojima se uređuje područje djelovanja Hrvatske gorske službe spašavanja.
Operativne snage Hrvatske gorske službe spašavanja su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja, Zakona o sustavu CZ, planovima civilne zaštite jedinica lokalne i područne (regionalne) samouprave i Državnom planu djelovanja civilne zaštite.
HCK- Gradsko društvo Crvenog križa Ozalj, koje je područno mjerodavno i za Općinu Žakanje, te HGSS - Stanica Karlovac će, tijekom 2020. godine Općini Žakanje, a sukladno svojim javnim ovlastima i Zakonu o sustavu CZ dostaviti plan svojih aktivnosti i način koordinacije (predstavnike) za djelovanja u području Općine. 
7. PRAVNE OSOBE U SUSTAVU CIVILNE ZAŠTITE OPĆINE
U slučaju prijetnje, nastanka i posljedica velikih nesreća i katastrofa pravne osobe, osobito pravne osobe u većinskom vlasništvu Republike Hrvatske i pravne osobe koje su odlukom nadležnog središnjeg tijela državne uprave određene kao operativne snage sustava civilne zaštite od posebnog interesa na državnoj razini te pravne osobe koje su odlukama izvršnih tijela jedinica lokalne i područne (regionalne) samouprave određene od interesa za sustav civilne zaštite, dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite sukladno odredbama Zakona o sustavu civilne zaštite, posebnih propisa i njihovih općih akata.
Pravne osobe posebno važne za obranu mogu biti određene za pravne osobe od interesa za sustav civilne zaštite i koristiti se u provođenju mjera civilne zaštite u velikim nesrećama i katastrofama na temelju odluke nadležnog središnjeg tijela državne uprave.
Pravne osobe koje obavljaju djelatnost korištenjem opasnih tvari dužne su izraditi procjene rizika i operativne planove sukladno metodologiji koju donosi čelnik Državne uprave.
Pravna osoba dužna je Državnoj upravi i jedinicama lokalne i područne (regionalne) samouprave bez naknade dostavljati podatke potrebne za izradu procjene rizika, plana djelovanja civilne zaštite i vanjskog plana zaštite i spašavanja u slučaju nesreće koja uključuje opasne tvari.
Općinsko vijeće Općine Žakanje donijelo je u 2016. godini Odluku o određivanju operativnih snaga i pravnih osoba od interesa za sustav civilne zaštite Općine Žakanje. 
8. UDRUGE GRAĐANA U SUSTAVU CZ OPĆINE
Udruge koje nemaju javne ovlasti, a od interesa su za sustav civilne zaštite Općine Žakanje (npr. kinološke djelatnosti, podvodne djelatnosti, radio-komunikacijske, tehničke djelatnosti, lovačke i druge), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga i specijalističkih i intervencijskih postrojbi civilne zaštite te se uključuju u provođenje mjera i aktivnosti sustava civilne zaštite sukladno odredbama Zakona o sustavu civilne zaštite i planovima Općine.
Udruge koje su nositelji pojedinih mjera i aktivnosti u sustavu civilne zaštite određuju se i navode u planovima djelovanja civilne zaštite na svim razinama ustrojavanja sustava.
Operativni članovi udruga ne mogu se istodobno raspoređivati u više operativnih snaga sustava civilne zaštite na svim razinama ustrojavanja sustava.
Udruge imaju pravo na naknadu stvarnih troškova za sudjelovanje u provedbi mjera i aktivnosti u sustavu civilne zaštite na teret proračuna Općine ili državnog proračuna Republike Hrvatske, ovisno na čiji su zahtjev sudjelovali u aktivnostima civilne zaštite u velikim nesrećama i katastrofama.
Državna uprava i izvršna tijela jedinica lokalne i područne (regionalne) samouprave međusobne odnose s udrugama reguliraju sporazumima kojima se utvrđuju zadaće udruga u sustavu civilne zaštite, uvjeti pod kojim se udruge uključuju u aktivnosti sustava civilne zaštite te financijska sredstva (donacije) namijenjena jačanju sposobnosti udruga za provođenje mjera i aktivnosti u sustavu civilne zaštite u velikim nesrećama i katastrofama.
Radi osposobljavanja za sudjelovanje u sustavu civilne zaštite udruge samostalno provode osposobljavanje svojih članova i sudjeluju u osposobljavanju i vježbama s drugim operativnim snagama sustava civilne zaštite na svim razinama.
9. FINANCIJSKI UČINCI PLANA 
	Nositelj korištenja financijskih sredstava iz proračuna Općine Žakanje
	IZNOS

	Vatrogastvo
	189.500,00

	Gradsko društvo HCK Ozalj
	12.000,00

	HGSS - Stanica Karlovac
	3.000,00

	Udruge građana sa zadacima u sustavu CZ Općine
	20.000,00

	UKUPNO ZA SUSTAV CZ OPĆINE ŽAKANJE
	224.500,00


10. ZAKLJUČAK

Osnovne zadaće Općine Žakanje glede sustava CZ su:
· ažurirati periodično postojeće dokumente Procjene ugroženosti i Plana civilne zaštite Općine, izrađene po dosadašnjoj Metodologiji,
· jačati spremnost svih operativnih snaga CZ u jedinstvenom sustavu, sa prioritetom osposobljavanja i opremanja Vatrogasne zajednice Općine za isto, te redefiniranjem udruga građana i pravnih osoba koje su od interesa za sustav CZ Općine (po potrebi i nova Odluka),
· pratiti donošenje provedbenih propisa po Zakonu o sustavu CZ i dopunjavati svojim aktivnostima (nova dokumenta CZ, organizacija volontera-dragovoljaca u postrojbu CZ ili iz udruga, usmjeravanja od SCZ Karlovac, i drugo),

· održati planiranu pokaznu vježbu i organizirano informirati sve cjeline sustava po novinama i načinima koordinacije,
· osigurati kroz proračun planirana sredstva, a u Upravi Općine osigurati osobe koje će u opisu radnog mjesta imati i koordinaciju problematike po civilnoj zaštiti.

